CELEX: 52019PC0623
Language: ro
Date: 2019-12-12
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (UE) nr. 654/2014 al Parlamentului European și al Consiliului privind exercitarea drepturilor Uniunii pentru aplicarea și respectarea normelor comerțului internațional

COMISIA EUROPEANĂ
            Bruxelles, 12.12.2019
            COM(2019) 623 final
            2019/0273(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            de modificare a Regulamentului (UE) nr. 654/2014 al Parlamentului European și al Consiliului privind exercitarea drepturilor Uniunii pentru aplicarea și respectarea normelor comerțului internațional
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Prezenta propunere se referă la o modificare a Regulamentului (UE) nr. 654/2014 al Parlamentului European și al Consiliului din 15 mai 2014 privind exercitarea drepturilor Uniunii pentru aplicarea și respectarea normelor comerțului internațional și de modificare a Regulamentului (CE) nr. 3286/94 al Consiliului privind adoptarea procedurilor comunitare în domeniul politicii comerciale comune în vederea asigurării exercitării de către Comunitate a drepturilor care îi sunt conferite de normele comerțului internațional, în special de cele instituite sub egida Organizației Mondiale a Comerțului (denumit în continuare „regulamentul privind respectarea normelor comerțului internațional” sau „regulamentul”)
                     1
                  . Obiectivul modificării este protejarea intereselor Uniunii în cadrul acordurilor comerciale internaționale în situațiile în care țările terțe adoptă măsuri ilegale și, în același timp, blochează un proces de soluționare a litigiilor. Regulamentul nu a fost conceput inițial pentru a aborda astfel de situații, dar evoluțiile actuale, și anume blocarea soluționării litigiilor în cadrul Acordului Organizației Mondiale a Comerțului (OMC), impun ca Uniunea să acționeze cât mai rapid posibil pentru a-și proteja interesele.
               
               
                  Propunerea este conformă cu prioritatea Uniunii de a asigura respectarea efectivă a drepturilor sale în cadrul acordurilor comerciale internaționale. Orientările politice ale Comisiei prevăd următoarele: „trebuie să asigurăm respectarea drepturilor noastre, inclusiv prin utilizarea de sancțiuni, în cazul în care soluționarea unui conflict comercial este împiedicată de alte părți”
                     2
                  , iar această formulare este reluată în scrisoarea de misiune adresată comisarului pentru comerț
                     3
                  .
               
               
                  Modificarea propusă extinde domeniul de aplicare al regulamentului privind respectarea normelor comerțului internațional pentru a permite luarea de măsuri în situația în care procedurile de soluționare a litigiilor sunt blocate. Este necesar ca această modificare să fie adoptată foarte rapid pentru a asigura protecția drepturilor Uniunii. Pentru a facilita adoptarea rapidă de către colegiuitori, nu sunt propuse alte modificări. 
               
            
            
               –Blocarea soluționării litigiilor 
            
            
               
                  De peste doi ani de zile, Organul de soluționare a litigiilor al OMC („OSL”) se află în imposibilitatea de a asigura ocuparea posturilor vacante din cadrul Organului de apel al OMC. Din cauza blocării numirilor, Organul de apel va avea un singur membru începând din 11 decembrie 2019. În consecință, Organul de apel nu va fi în măsură să soluționeze noi apeluri începând cu această dată. Membrii OMC vor putea să evite deciziile cu caracter obligatoriu și, astfel, să se sustragă de la obligațiile lor internaționale prin intermediul apelurilor împotriva rapoartelor grupurilor speciale. În cazurile în care se introduce apel împotriva raportului unui grup special, dar Organul de apel nu își poate exercita funcțiile, litigiul se va afla într-un vid juridic și va rămâne nesoluționat (această situație a fost numită „a face apel în vid”, în limba engleză „appealing into the void”). Aceasta va însemna că, în astfel de situații, sistemul OMC de soluționare a litigiilor nu va avea un caracter obligatoriu. În cele din urmă, interesele economice ale Uniunii vor fi compromise dacă normele comerțului internațional nu pot fi aplicate efectiv.
               
               
                  În fața situației care se prefigurează, Uniunea a depus eforturi intense în două direcții: i) formularea de propuneri pentru a răspunde preocupărilor exprimate de membrul OMC care blochează numirile și colaborarea ulterioară cu membrii OMC
                     4
                   și ii) elaborarea de măsuri de urgență sub forma unui acord provizoriu, care urmărește reproducerea mecanismului de apel al OMC până la restabilirea acestuia, prin intermediul arbitrajului în temeiul articolului 25 din Memorandumul de înțelegere al OMC privind soluționarea litigiilor (Dispute Settlement Understanding, DSU)
                     5
                  . Acest mecanism de apel provizoriu permite menținerea procedurilor de apel, făcând posibilă astfel nu numai pronunțarea unei decizii definitive după finalizarea completă a procesului decizional al OMC, care cuprinde două etape, ci și a unei decizii care poate fi executată în temeiul normelor OMC. Este o soluție provizorie până la reluarea activității Organului de apel. Acordul provizoriu nu este însă un mecanism automat și va necesita acordul individual al altor membri ai OMC.
               
               
                  Totodată, există riscul ca soluționarea litigiilor privind alte acorduri comerciale internaționale ale Uniunii, inclusiv acorduri bilaterale și regionale, în special cele mai vechi, să fie împiedicată atunci când o țară terță nu cooperează în măsura necesară pentru ca soluționarea litigiilor să funcționeze. De exemplu, este posibil ca țara terță să nu numească un arbitru și să nu existe un mecanism de rezervă care să permită desfășurarea procedurii de soluționare a litigiilor. În această situație, interesele economice ale Uniunii vor fi compromise și vor trebui protejate în același mod ca cel descris mai sus. Această situație este cu atât mai relevantă, având în vedere atenția tot mai mare pe care Uniunea o acordă respectării normelor. Se preconizează, de asemenea, un recurs mai accentuat la procedurile de soluționare a litigiilor în cadrul acordurilor bilaterale și regionale de liber schimb ale Uniunii, deoarece un număr mai mare de astfel de acorduri devin aplicabile și prevăd obligații „OMC plus”. De altfel, Uniunea a inițiat recent primele trei astfel de cazuri.
               
            
            
               –Regulamentul privind respectarea normelor comerțului internațional
            
            
               
                  În urma Tratatului de la Lisabona, Parlamentul European și Consiliul au adoptat regulamentul privind respectarea normelor comerțului internațional drept cadru legislativ comun pentru exercitarea drepturilor Uniunii în cadrul acordurilor comerciale internaționale, pe baza unor norme clare și previzibile aplicabile acțiunii Comisiei. Colegiuitorii au conferit Comisiei competența de a adopta rapid acte de punere în aplicare în conformitate cu articolul 291 din Tratatul privind funcționarea Uniunii Europene (TFUE), în cadrul domeniului de aplicare stabilit de regulament și în limitele și în conformitate cu criteriile stabilite în mod expres.
               
               
                  Potrivit regulamentului, Comisia poate adopta următoarele tipuri de măsuri de politică comercială: taxe vamale, restricții cantitative la importurile sau exporturile de mărfuri și măsuri în domeniul achizițiilor publice. Aceste măsuri trebuie să fie selectate și concepute pe baza unor criterii obiective, inclusiv eficacitatea măsurilor în ceea ce privește determinarea respectării de către țările terțe a normelor comerțului internațional, potențialul lor de a oferi ajutor operatorilor economici din Uniune afectați de măsurile adoptate de țări terțe, și trebuie să aibă scopul de a minimiza efectele economice negative asupra Uniunii, inclusiv în ceea ce privește materiile prime esențiale.
               
               
                  Domeniul de aplicare al regulamentului include adoptarea, suspendarea, modificarea și abrogarea unor acte de punere în aplicare în ceea ce privește:
               
            
            
               (a)exercitarea drepturilor Uniunii în contextul regulilor obligatorii în materie de soluționare a litigiilor multilaterale și bilaterale;
            
            
               (b)măsurile de reechilibrare în contextul normelor de salvgardare multilaterale și bilaterale; și
            
            
               (c)măsurile de reechilibrare în cazurile de modificare de către o țară terță a concesiilor sale în temeiul articolului XXVIII din GATT 1994.
            
            
               
                  În ceea ce privește exercitarea drepturilor Uniunii în contextul regulilor obligatorii în materie de soluționare a litigiilor multilaterale și bilaterale, Comisia are competența de a introduce măsuri de politică comercială în cazul unei măsuri ilegale menținute de o țară terță, în special pentru a determina respectarea normelor de către țara terță, în vederea protejării intereselor Uniunii. Cu toate acestea, astfel de măsuri sunt posibile numai după finalizarea cu succes a procedurilor de soluționare a litigiilor în ceea ce privește măsura țării terțe.
               
               
                  Prin urmare, regulamentul nu prevede competențe pentru situațiile în care procedurile de soluționare a litigiilor nu funcționează și, prin urmare, nu pot fi finalizate, de exemplu în cazul blocajului mecanismelor de soluționare a litigiilor. Prezenta propunere de modificare a regulamentului privind respectarea normelor comerțului internațional remediază această lacună prin extinderea la astfel de situații a elementelor care declanșează luarea de măsuri în temeiul regulamentului respectiv.
               
            
         
         
            
               –Considerente de politică
            
            
               
                  Scopul principal al modificării propuse este de a răspunde situațiilor în care, după ce Uniunea a reușit să obțină o decizie favorabilă din partea unui grup special de soluționare a litigiilor al OMC, procesul este blocat deoarece cealaltă parte face apel „în vid” împotriva raportului grupului special al OMC și nu a fost de acord cu procedura provizorie de arbitraj în temeiul articolului 25 din Memorandumul de înțelegere al OMC privind soluționarea litigiilor. Într-o astfel de situație, procesul de soluționare a litigiilor nu va produce rezultate cu caracter obligatoriu. 
               
               
                  În plus, modificarea propusă răspunde situațiilor similare care pot apărea în cadrul altor acorduri comerciale internaționale, în special al acordurilor regionale sau bilaterale, atunci când o țară terță nu cooperează în măsura necesară pentru ca procedurile de soluționare a litigiilor să funcționeze. De exemplu, este posibil ca țara terță să nu numească un arbitru și să nu existe un mecanism de arbitraj de rezervă care să permită desfășurarea procedurii.
               
               
                  Propunerea se referă la aceste două situații din motive de coerență și eficiență. Ambele situații au aceleași cauze profunde și aceleași consecințe negative pentru interesele economice ale Uniunii. Trăsătura comună este faptul că Uniunea trebuie să aibă posibilitatea de a-și exercita drepturile, în cea mai mare măsură posibilă, prin intermediul unei proceduri independente de soluționare a litigiilor. Atunci când acest lucru nu este posibil, iar cealaltă parte este responsabilă de blocarea procedurii independente și obligatorii de soluționare a litigiilor, Uniunea trebuie să fie totuși în măsură să își exercite drepturile. 
               
               
                  Prezenta propunere asigură faptul că Uniunea dispune de instrumentele necesare pentru a-și proteja interesele economice, dacă acest lucru se dovedește necesar. Această soluție reflectă angajamentul Uniunii față de multilateralism și de procedurile independente și obligatorii de soluționare a litigiilor.
               
               
                  Dacă Uniunea ar opta să nu ia această măsură, consecința în situațiile de blocaj al procedurilor de soluționare a litigiilor descrise mai sus ar fi că Uniunea nu și-ar putea proteja drepturile în timp util. Acest lucru ar putea chiar să creeze un stimulent pentru ca țările terțe să împiedice procedurile de soluționare a litigiilor atunci când Uniunea are drepturi în cadrul unui acord internațional pe care țara terță îl încalcă.
               
               
                  Dacă pornește de la cadrul care există deja sub forma regulamentului, Uniunea ar avea capacitatea de a acționa cu promptitudine. Este esențial să se acționeze cu celeritate. Acest mod de acțiune, urmând logica regulamentului, este așadar preferabil opțiunii de a avea în vedere o procedură legislativă ordinară pentru adoptarea de măsuri de politică comercială în fiecare caz individual în care o țară terță menține o măsură de tipul celor care de regulă fac obiectul procedurilor de soluționare a litigiilor, dar blochează procedura respectivă.
               
               
                  Măsurile de politică comercială luate în temeiul regulamentului au în special scopul de a determina o țară terță să pună capăt unei încălcări a unui acord comercial al Uniunii după ce Uniunea a avut câștig de cauză în urma unei proceduri de soluționare a litigiilor. Modificarea propusă creează posibilitatea ca Uniunea să impună măsuri în temeiul regulamentului, în special pentru a determina încetarea unei încălcări, chiar și fără a recurge pe deplin la o procedură de soluționare a litigiilor, în cazul în care țara terță împiedică recurgerea la aceasta. 
               
               
                  Măsurile avute în vedere ar fi compatibile cu obligațiile internaționale ale Uniunii. Dreptul internațional public general permite, în anumite condiții, cum ar fi proporționalitatea și notificarea prealabilă, instituirea unor contramăsuri, și anume a unor măsuri care în mod normal ar contraveni obligațiilor internaționale ale unei părți prejudiciate față de țara responsabilă de încălcarea dreptului internațional, și care au ca scop încetarea încălcării sau repararea prejudiciului. Acest drept internațional cutumiar a fost codificat de Comisia de drept internațional, un organism al Organizației Națiunilor Unite, în Proiectul de articole referitor la răspunderea statelor pentru fapte internaționale ilicite
                     6
                  . În principiu, o parte care ia contramăsuri nu este scutită de îndeplinirea obligațiilor care îi revin în temeiul unei proceduri aplicabile de soluționare a litigiilor
                     7
                  . Aceste dispoziții constituie lex specialis în raport cu dispozițiile dreptului internațional general privind contramăsurile
                     8
                  . Cu toate acestea, în cazul în care partea responsabilă nu cooperează cu bună-credință în cadrul procedurilor de soluționare a litigiilor, împiedicând astfel partea prejudiciată să ducă la bun sfârșit aceste proceduri, posibilitatea de a recurge la contramăsuri în conformitate cu cerințele dreptului internațional public general este automat restabilită. Comisia de drept internațional indică faptul că restabilirea acestei posibilități apare atunci când una dintre părți „nu aplică cu bună-credință procedurile de soluționare a litigiilor” sau „în cazul în care un stat parte nu cooperează la instituirea tribunalului competent”
                     9
                  . Acestea sunt situațiile în care s-ar aplica modificarea actuală.
               
            
            
               •Coerența cu dispozițiile deja existente în domeniul de politică vizat
            
            
               
                  Propunerea este conformă cu prioritatea Uniunii de a asigura respectarea efectivă a drepturilor sale în cadrul acordurilor comerciale internaționale, în interesul asigurării locurilor de muncă și al promovării creșterii în Uniune. Ea adaptează cadrul legislativ comun existent la această nouă situație. 
               
            
            
               •Coerența cu alte politici ale Uniunii
            
            
               
                  Propunerea este în concordanță cu alte politici ale Uniunii și reafirmă angajamentul Uniunii față de multilateralism și de procedurile independente de soluționare a litigiilor. Propunerea vizează modificarea regulamentului existent privind respectarea normelor comerțului internațional, care este deja coerent cu alte politici ale Uniunii. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Obiectivul principal și conținutul actului avut în vedere se referă la politica comercială comună, datorită naturii măsurilor adoptate și scopului acestora, care este aplicarea acordurilor comerciale internaționale ale Uniunii. Prin urmare, temeiul juridic material al modificării propuse este articolul 207 din TFUE.
               
            
            
               •Subsidiaritate (în cazul competențelor neexclusive) 
            
            
               
                  Nu se aplică. Politica comercială comună este un domeniu de competență exclusivă a Uniunii. Principiul subsidiarității nu se aplică în domeniile de competență exclusivă.
               
            
            
               •Proporționalitate
            
            
               
                  Obiectivul protejării prompte a intereselor Uniunii în cadrul acordurilor comerciale internaționale în situațiile în care țările terțe adoptă măsuri ilegale și, în același timp, împiedică un proces de soluționare a litigiilor poate fi cel mai bine atins prin modificarea propusă a regulamentului privind respectarea normelor comerțului internațional. Modificarea este limitată la introducerea a două noi elemente care declanșează o acțiune a Uniunii și nu depășește ceea ce este necesar pentru atingerea obiectivului său. De asemenea, măsurile adoptate în temeiul regulamentului trebuie să fie proporționale. În cazurile în care aceasta nu rezultă din dispozițiile acordului internațional în cauză, modificarea adaugă o dispoziție explicită în acest sens. Această dispoziție este conformă cu cerința dreptului internațional general potrivit căreia contramăsurile trebuie să fie proporționale. 
               
            
         
         
            
               •Alegerea instrumentului
            
            
               
                  Comisia consideră că această modificare legislativă este adecvată deoarece modifică un regulament existent, care a fost deja adoptat în temeiul articolului 207 din TFUE.
               
            
            
               3.REZULTATELE CONSULTĂRILOR ȘI ALE EVALUĂRII IMPACTULUI
            
            
               •Evaluări ex post/verificări ale adecvării legislației existente
            
            
               
                  Nu se aplică.
               
            
            
               •Consultări cu părțile interesate
            
            
               
                  Această inițiativă nu a făcut obiectul unei consultări publice. Modificările propuse ar introduce doar noi elemente pentru utilizarea regulamentului în legătură cu urgența apărută în cadrul OMC.
               
               
                  Pentru adoptarea oricărei măsuri de politică comercială în temeiul regulamentului, Comisia are deja obligația de a efectua un exercițiu de colectare de informații și de a urma o procedură referitoare la actul de punere în aplicare în fiecare caz de aplicare. Prin intermediul exercițiului de colectare de informații, Comisia va căuta și va obține informații și opinii ale părților interesate cu privire la interesele economice ale Uniunii în anumite sectoare în care ar putea fi avute în vedere contramăsuri. Comisia trebuie să ia în considerare contribuțiile primite. Comitetul instituit prin Regulamentul (UE) 2015/1843
                     10
                   va asista Comisia în vederea aplicării regulamentului privind respectarea normelor comerțului internațional. Comitetul este format din reprezentanți ai statelor membre ale Uniunii. 
               
            
            
               •Obținerea și utilizarea expertizei
            
            
               
                  Nu se aplică. Detaliile pertinente sunt prezentate mai jos.
               
            
            
               •Evaluarea impactului
            
            
               
                  Nu a fost efectuată o evaluare a impactului pentru această inițiativă, având în vedere natura subiectului acesteia, și anume respectarea și aplicarea drepturilor în cadrul acordurilor comerciale internaționale. Prezenta propunere nu are un impact economic, social sau de mediu direct și natura măsurilor care pot fi adoptate (de la caz la caz) nu permite o evaluare ex ante.
               
               
                  Conform explicațiilor de mai sus, pentru adoptarea oricărei măsuri de politică comercială, Comisia are deja obligația de a efectua un exercițiu de colectare de informații și de a urma o procedură în fiecare caz de aplicare. Prin intermediul exercițiului de colectare de informații, Comisia va căuta și va obține informații și opinii ale părților interesate cu privire la interesele economice ale Uniunii în sectoare specifice. 
               
               
                  Propunerea reînnoiește obligația Comisiei de a revizui domeniul de aplicare al regulamentului după o anumită perioadă de timp. Prin urmare, Comisia va putea examina impactul modificării. 
               
               
                  În plus, prezenta propunere abordează o situație de urgență și, prin urmare, necesită o acțiune rapidă.
               
            
            
               •Adecvarea reglementărilor și simplificare
            
            
               
                  Nu se aplică.
               
            
            
               •Drepturi fundamentale
            
            
               
                  Nu se aplică.
               
            
            
               4.IMPLICAȚII BUGETARE
            
         
         
            
               
                  Nu există.
               
               
                  Modificarea propusă prevede un mecanism de asigurare a respectării drepturilor Uniunii.
               
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
            
               
                  Nu se aplică.
               
            
            
               •Explicații detaliate cu privire la prevederile specifice ale propunerii
            
            
               
                  Propunerea se limitează la introducerea unui număr redus de modificări la regulamentul existent privind respectarea normelor comerțului internațional. 
               
               
                  Noile dispoziții sunt următoarele:
               
            
            
               –la articolul 3 (Domeniul de aplicare), se adaugă literele (aa) și (bb) pentru a permite Uniunii să ia măsuri în situațiile în care o procedură de soluționare a litigiilor nu poate fi continuată din cauza lipsei de cooperare a celeilalte părți, într-un litigiu comercial, fie în cadrul Acordului OMC, fie în cadrul altor acorduri comerciale internaționale regionale sau bilaterale. În ceea ce privește litigiile din cadrul Acordului OMC, va trebui ca Uniunea să fi obținut o decizie din partea unui grup special al OMC care să confirme dreptul de acțiune al UE și să nu existe un acord cu privire la o procedură provizorie de arbitraj. 
            
            
               –la articolul 4, se adaugă litera (bb) pentru a introduce cerința ca, în astfel de situații, contramăsurile Uniunii să nu depășească nivelul anulării sau al reducerii avantajelor cauzate de o măsură adoptată de țara terță. Această cerință este deja prevăzută în cadrul existent în virtutea regulilor de soluționare a litigiilor aplicabile și este conformă cu cerința dreptului internațional public general potrivit căreia contramăsurile trebuie să fie proporționale cu încălcarea în raport cu care sunt adoptate.
            
            
               –articolul 10 se modifică pentru a reînnoi obligația Comisiei de a revizui domeniul de aplicare al regulamentului, inclusiv obligația de a revizui modificarea propusă, după o perioadă de cinci ani.
            
            
               2019/0273 (COD)
            
            
               Propunere de
            
            
               REGULAMENT AL PARLAMENTULUI EUROPEAN ŞI AL CONSILIULUI
            
            
               de modificare a Regulamentului (UE) nr. 654/2014 al Parlamentului European și al Consiliului privind exercitarea drepturilor Uniunii pentru aplicarea și respectarea normelor comerțului internațional
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 207 alineatul (2),
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               hotărând în conformitate cu procedura legislativă ordinară,
            
         
         
            
               întrucât:
            
            
               (1)Regulamentul (UE) nr. 654/2014 al Parlamentului European și al Consiliului
                  11
                stabilește un cadru legislativ comun pentru exercitarea drepturilor Uniunii în cadrul acordurilor comerciale internaționale în anumite situații specifice.
            
            
               (2)Una dintre aceste situații se referă la mecanismele de soluționare a litigiilor create prin Acordul de instituire a Organizației Mondiale a Comerțului (OMC) și prin alte acorduri comerciale internaționale, inclusiv acordurile regionale sau bilaterale. Regulamentul (UE) nr. 654/2014 permite Uniunii să suspende obligațiile după încheierea procedurilor de soluționare a litigiilor.
            
            
               (3)Cu toate acestea, regulamentul nu abordează situația în care Uniunea are dreptul de a acționa ca răspuns la o măsură menținută de o țară terță, dar soluționarea litigiilor este blocată sau nu este disponibilă din cauza lipsei de cooperare a țării terțe care a adoptat măsura respectivă.
            
            
               (4)Organismul de soluționare a litigiilor al OMC nu a fost în măsură să asigure ocuparea posturilor vacante din cadrul Organului de apel. Organul de apel nu își mai poate îndeplini funcția din momentul în care are mai puțin de trei membri. Până la soluționarea acestei situații și pentru a menține principiile și caracteristicile esențiale ale sistemului OMC de soluționare a litigiilor și drepturile procedurale ale Uniunii în litigiile în curs și viitoare, Uniunea a încercat să convină asupra unor dispoziții provizorii în materie de arbitraj, în conformitate cu articolul 25 din Memorandumul de înțelegere al OMC privind regulile și procedurile de soluționare a litigiilor („Memorandumul de înțelegere al OMC privind soluționarea litigiilor”). Această abordare a fost aprobată de Consiliul Uniunii Europene la 27 mai 2019 și la 15 iulie 2019 și a fost sprijinită printr-o rezoluție a Parlamentului European la 28 noiembrie 2019. În cazul în care un membru al OMC refuză să încheie un astfel de acord și introduce un apel în fața unui Organ de apel care nu funcționează, soluționarea litigiului este efectiv blocată.
            
            
               (5)În aceeași ordine de idei, o situație similară poate apărea în cadrul altor acorduri comerciale internaționale, în special al acordurilor regionale sau bilaterale, în cazul în care o țară terță nu cooperează în măsura necesară pentru ca soluționarea litigiilor să poată funcționa, de exemplu prin faptul că nu numește un arbitru și nu este prevăzut niciun mecanism care să asigure funcționarea soluționării litigiilor în această situație.
            
            
               (6)În condițiile în care soluționarea litigiilor este blocată, Uniunea nu va fi în măsură să pună în aplicare acordurile comerciale internaționale. Prin urmare, este oportună extinderea domeniului de aplicare al Regulamentului (UE) nr. 654/2014 la astfel de situații. 
            
            
               (7)În acest scop, Uniunea trebuie să fie în măsură să suspende cu promptitudine obligațiile care decurg din acordurile comerciale internaționale, inclusiv din acordurile regionale sau bilaterale, atunci când nu este posibilă recurgerea efectivă la un mecanism de soluționare a litigiilor cu caracter obligatoriu, deoarece țara terță a pus Uniunea în imposibilitatea de a face acest lucru.
            
            
               (8)Totodată, este oportun să se precizeze că, în cazul în care se iau măsuri de limitare a comerțului cu o țară terță în situațiile respective, aceste măsuri trebuie să fie proporționale cu anularea sau reducerea intereselor comerciale ale Uniunii cauzate de măsurile acelei țări terțe, în conformitate cu obligațiile care îi revin Uniunii în temeiul dreptului internațional.
            
            
               (9)În fine, clauza de revizuire a Regulamentului (UE) nr. 654/2014 trebuie reînnoită pentru o nouă perioadă de cinci ani și trebuie să acopere aplicarea modificării propuse.
            
            
               (10)Prin urmare, Regulamentul (UE) nr. 654/2014 trebuie modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul (UE) nr. 654/2014 se modifică după cum urmează:
            
            
               (1)Articolul 3 se modifică după cum urmează:
            
            
               (a)se introduce următoarea literă (aa):
            
            
               „(aa)în urma distribuirii unui raport al unui grup special al OMC care susține, în tot sau în parte, cererile prezentate de Uniunea Europeană, în cazul în care nu poate fi formulat un apel în temeiul articolului 17 din Memorandumul de înțelegere al OMC privind soluționarea litigiilor și dacă țara terță nu a fost de acord cu procedura provizorie de arbitraj în temeiul articolului 25 din Memorandumul de înțelegere al OMC privind soluționarea litigiilor;”
            
            
               (b)se introduce următoarea literă (bb):
            
            
               “(bb)în litigiile comerciale legate de alte acorduri comerciale internaționale, inclusiv acordurile regionale sau bilaterale, dacă soluționarea nu este posibilă deoarece țara terță nu adoptă măsurile necesare pentru funcționarea unei proceduri de soluționare a litigiilor;”
            
            
               (2)La articolul 4 alineatul (2) se introduce următoarea literă (bb):
            
         
         
            
               “(bb)în cazul în care se iau măsuri de limitare a comerțului cu o țară terță în situațiile prevăzute la articolul 3 litera (aa) sau (bb), aceste măsuri sunt proporționale cu anularea sau reducerea intereselor comerciale ale Uniunii cauzate de măsurile respectivei țări terțe;”
            
            
               (3)Articolul 10 se modifică după cum urmează:
            
            
               (a)alineatul (1) se înlocuiește cu următorul text:
            
            
               „Până la 1 martie 2025 cel târziu, Comisia revizuiește domeniul de aplicare al prezentului regulament, ținând seama în special de modificările aduse domeniului de aplicare începând cu [data intrării în vigoare a prezentului regulament de modificare], de măsurile de politică comercială care pot fi adoptate, precum și de aplicarea acestuia, și raportează concluziile sale Parlamentului European și Consiliului.”
            
            
               (b)alineatul (2) se modifică după cum urmează:
            
            
               (i)la alineatul (2) primul paragraf, prima teză se înlocuiește cu următorul text:
            
            
               „Atunci când acționează în conformitate cu alineatul (1), Comisia efectuează o reexaminare cu scopul de a concepe, în temeiul prezentului regulament, măsuri suplimentare de politică comercială constând în suspendarea concesiilor sau a altor obligații în domeniul comerțului cu servicii.”
            
            
               (ii)al doilea paragraf se elimină. 
            
            
               Articolul 2
            
            
               Prezentul regulament intră în vigoare în a […] zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  
                        Regulamentul (UE) nr. 654/2014 al Parlamentului European și al Consiliului din 15 mai 2014 privind exercitarea drepturilor Uniunii pentru aplicarea și asigurarea respectării normelor comerțului internațional și de modificare a Regulamentului (CE) nr. 3286/94 al Consiliului privind adoptarea procedurilor comunitare în domeniul politicii comerciale comune în vederea asigurării exercitării de către Comunitate a drepturilor care îi sunt conferite de normele comerțului internațional, în special de cele instituite sub egida Organizației Mondiale a Comerțului (JO L 189, 27.6.2014, p. 50).
               
               
                  
                     (2)
                  
                        Orientări politice pentru viitoarea Comisie Europeană 2019-2024.
                        
                  https://ec.europa.eu/commission/sites/beta-political/files/political-guidelines-next-commission_ro.pdf
                   
               
               
                  
                     (3)
                  
                        Scrisoarea de misiune din 1 decembrie 2019 a Președintelui von der Leyen către comisarul pentru comerț.
               
               
                  
                     (4)
                  
                        Procesul este coordonat de dl Walker, ambasadorul Noii Zeelande, actualul președinte al Organului de soluționare a litigiilor al OMC.
               
               
                  
                     (5)
                  
                        Inițiativa a fost aprobată de Consiliul Uniunii Europene la 27 mai 2019 și la 15 iulie 2019. Parlamentul European a adoptat o rezoluție în sprijinul acesteia la 28 noiembrie 2019.
               
               
                  
                     (6)
                  
                        A se vedea Comisia de drept internațional, Proiect de articole referitor la răspunderea statelor pentru fapte internaționale ilicite, noiembrie 2001, Adunarea Generală, documente oficiale, a cincizeci și cincea sesiune, supliment nr. 10 (A/56/10), chp.IV.E.1, capitolul II și, în special, comentariul introductiv (1). 
               
               
                  
                     (7)
                  
                        Ibid., articolul 50.2(a).
               
               
                  
                     (8)
                  
                        Ibid., articolul 55.
               
               
                  
                     (9)
                  
                        Ibid., articolele 52(3)(b) și 52(4) și comentariile (2), (8) și (9).
               
               
                  
                     (10)
                  
                        Regulamentul (UE) 2015/1843 al Parlamentului European și al Consiliului din 6 octombrie 2015 privind adoptarea procedurilor Uniunii în domeniul politicii comerciale comune în vederea asigurării exercitării de către Uniune a drepturilor care îi sunt conferite de normele comerțului internațional, în special de cele instituite sub egida Organizației Mondiale a Comerțului (codificare) (JO L 272, 16.10.2015, p. 1).
               
               
                  
                     (11)
                  
                        Regulamentul (UE) nr. 654/2014 al Parlamentului European și al Consiliului din 15 mai 2014 privind exercitarea drepturilor Uniunii pentru aplicarea și asigurarea respectării normelor comerțului internațional și de modificare a Regulamentului (CE) nr. 3286/94 al Consiliului privind adoptarea procedurilor comunitare în domeniul politicii comerciale comune în vederea asigurării exercitării de către Comunitate a drepturilor care îi sunt conferite de normele comerțului internațional, în special de cele instituite sub egida Organizației Mondiale a Comerțului (JO L 189, 27.6.2014, p. 50).